ജയം രവിയുടെതായി ഇനി പ്രദർശനത്തിനെത്താനുള്ള ചിത്രം കാർത്തിക്ക് തങ്കവേലു സംവിധാനം ചെയ്ത ' അടങ്ക മറു ' ആണ് . ചിത്രം 21 - ന് ലോകമെമ്പാടും പ്രദർശനത്തിനെത്തും . റാഷി ഖന്നയാണ് നായിക . സാമൂഹ്യ പ്രതിബദ്ധതയുള്ള ഒരു പോലീസ് ഓഫീസർ നായക കഥാപാത്രമാണ് ചിത്രത്തിൽ ജയം രവിയുടേത് . സാധാരണ രീതിയിൽ എന്നും താൻ ഒരു മാസ് ഹീറോ അല്ലെന്ന് ജയം രവി പറയുന്നു . എങ്ങനെയാണ് ഒരു ചിത്രത്തെ മാസ് എന്നു പറയുക . ബാഷ ഒരു മാസ് സിനിമയായിരുന്നു . പക്ഷേ ഒരു പരിധി കടന്നിരുന്നില്ല അത് . പഞ്ച് ഡയലോഗ് ഉള്ളതുകൊണ്ടുമാത്രം ഒരു സിനിമയെ മാസ് എന്ന് പറയാനാകില്ല . അങ്ങനെ നോക്കുമ്പോൾ ഞാൻ എന്നും മാസ് ഹീറോ അല്ല . സ്വാഭാവികമായിട്ടുള്ള സംഭാഷണങ്ങൾ മാത്രമാണ് താൻ പറയാറുള്ളതെന്നും ജയം രവി പറയുന്നു . ആദ്യന്തം ജിജ്ഞാസ ഭരിതമായ ആക്ഷൻ ത്രില്ലറായിട്ടാണ് ' അടങ്ക മറു ' ഒരുക്കിയിരിക്കുന്നത് . ഉദ്വേഗഭരിതമായ സംഘട്ടന രംഗത്തോടു കൂടിയ ക്ലൈമാക്സ് രംഗം ആകർഷകമായിരിക്കുമെന്ന് അണിയറപ്രവർത്തകർ പറയുന്നു . ' സ്റ്റണ്ട് ' ശിവയാണ് സംഘട്ടന രംഗങ്ങൾ ഒരുക്കിയിരിക്കുന്നത് . ആക്ഷനും വൈകാരികമായ മുഹൂർത്തങ്ങളും കോർത്തിണക്കിയ ഒരു തിരക്കഥയാണ് ' അടങ്ക മറു ' വിന് അവലംബം . പൊൻവണ്ണൻ , ബാബു ആന്റണി , സമ്പത്ത് രാജ് , മുനിഷ് കാന്ത് , അഴകം പെരുമാൾ , മീരാ വാസുദേവൻ എന്നിവരാണ് മറ്റു പ്രധാന താരങ്ങൾ . സത്യൻ സൂര്യൻ ഛായാഗ്രഹണവും , സാം സി എസ് സംഗീത സംവിധാനവും നിർവഹിച്ചിരിക്കുന്നു .